Κανονισμός (ΕΚ) αριθ. 1905/2003 του Συμβουλίου

της 27ης Οκτωβρίου 2003

για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές φουρφουρυλικής αλκοόλης καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής ο "βασικός κανονισμός"), και ιδίως το άρθρο 9,

την πρόταση της Επιτροπής μετά από διαβούλευση της συμβουλευτικής επιτροπής που προβλέπει ο εν λόγω κανονισμός,

Εκτιμώντας τα ακόλουθα:

Α. ΔΙΑΔΙΚΑΣΙΑ

1. Προσωρινά μέτρα

(1) Η Επιτροπή, με τον κανονισμό (ΕΚ) αριθ. 781/2003(2) ("κανονισμός προσωρινού δασμού") επέβαλε προσωρινούς δασμούς αντιντάμπινγκ στις εισαγωγές φουρφουρυλικής αλκοόλης καταγωγής Λαϊκής Δημοκρατίας της Κίνας ("Κίνα"), ως ένα ποσό ειδικού δασμού που κυμαίνεται μεταξύ 21 και 181 ευρώ ανά μετρικό τόνο, ποσά που αντιστοιχούν στα περιθώρια της ζημίας.

2. Ακόλουθη διαδικασία

(2) Μετά την επιβολή των προσωρινών δασμών αντιντάμπινγκ, τα μέρη έλαβαν γνώση των πραγματικών περιστατικών και παρατηρήσεων στα οποία στηρίζεται ο κανονισμός προσωρινού δασμού. Ορισμένα μέρη υπέβαλαν παρατηρήσεις γραπτώς. Τα ενδιαφερόμενα μέρη που το ζήτησαν έγιναν όλα δεκτά σε ακρόαση από την Επιτροπή. Όλα τα μέρη ενημερώθηκαν σχετικά με τα ουσιώδη πραγματικά περιστατικά και τις εκτιμήσεις, βάσει των οποίων η Επιτροπή προτίθετο να ζητήσει την επιβολή οριστικών δασμών αντιντάμπινγκ και την οριστική είσπραξη των ποσών που είχαν κατατεθεί ως εγγύηση μέσω των προσωρινών δασμών. Καθορίστηκε επίσης προθεσμία εντός της οποίας μπορούσαν να υποβάλουν τις παρατηρήσεις τους μετά την εν λόγω κοινολόγηση.

(3) Οι προφορικές και γραπτές παρατηρήσεις που υπέβαλαν τα ενδιαφερόμενα μέρη εξετάσθηκαν και, όταν κρίθηκε σκόπιμο, λήφθηκαν υπόψη για τα οριστικά συμπεράσματα.

(4) Η Επιτροπή συνέχισε να αναζητεί όλες τις πληροφορίες που θεώρησε απαραίτητες για τα οριστικά πορίσματά της. Πλέον των επισκέψεων επαλήθευσης που έγιναν στις εγκαταστάσεις των εταιρειών οι οποίες αναφέρονται στις αιτιολογικές σκέψεις 10 και 11 του κανονισμού προσωρινού δασμού, πρέπει να σημειωθεί ότι, μετά την επιβολή των προσωρινών μέτρων, πραγματοποιήθηκε επίσκεψη επαλήθευσης στις εγκαταστάσεις του ακόλουθου κοινοτικού χρήστη:

- Bakelite AG, Iserlohn-Lethmate, Γερμανία.

Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

(5) Επειδή δεν λήφθηκαν παρατηρήσεις όσον αφορά το υπό εξέταση προϊόν και το ομοειδές προϊόν, επιβεβαιώνονται τα περιεχόμενα και τα προσωρινά συμπεράσματα των αιτιολογικών σκέψεων 12 έως 17 του κανονισμού προσωρινού δασμού.

Γ. ΝΤΑΜΠΙΝΓΚ

1. Καθεστώς οικονομίας της αγοράς ("ΚΟΑ")

(6) Δεν υποβλήθηκαν άλλα αποδεικτικά στοιχεία όσον αφορά την απόφαση να μην αναγνωρισθεί ΚΟΑ στους τέσσερις κινέζους εξαγωγείς που συνεργάσθηκαν. Συνεπώς, επιβεβαιώνονται τα συμπεράσματα που αναφέρονται στην αιτιολογική σκέψη 20 του κανονισμού προσωρινού δασμού.

2. Ατομική μεταχείριση ("ΑΜ")

(7) Με τον κανονισμό προσωρινού δασμού επιφυλάχθηκε ατομική μεταχείριση σε τρεις συνεργαζόμενους παραγωγούς αλλά όχι στον τέταρτο παραγωγό. Οι λόγοι που δικαιολογούν την ατομική μεταχείριση αντιστοιχούν προς τους όρους του άρθρου 9 παράγραφος 5 του βασικού κανονισμού. Ο κοινοτικός κλάδος παραγωγής αμφισβήτησε το γεγονός ότι η Επιτροπή μπορούσε να στηρίξει τα πορίσματά της σ' αυτό το άρθρο, δεδομένου ότι αυτό άρχισε να ισχύει μόνον μετά την έναρξη της τρέχουσας διαδικασίας.

(8) Ο καθορισμός ως προς την ατομική μεταχείριση στηρίχτηκε στα κριτήρια που ίσχυαν κατά το χρόνο κινήσεως της τρέχουσας διαδικασίας. Τα εν λόγω κριτήρια είναι πανομοιότυπα με τα καθοριζόμενα στο άρθρο 9 παράγραφος 5 του βασικού κανονισμού και χρησιμοποιούνται επί σειρά ετών. Επομένως, ο κανονισμός προσωρινού δασμού αναφέρθηκε στο άρθρο 9 παράγραφος 5 του βασικού κανονισμού κατ' εφαρμογή μακροχρόνιας πρακτικής.

(9) Με τον προσωρινό καθορισμό, η Επιτροπή αρνήθηκε την ατομική μεταχείριση σε έναν συνεργαζόμενο κινέζο παραγωγό-εξαγωγέα, δηλαδή την Henan Huilong Chemical Industry Co. Ltd ("Huilong"), ο οποίος ενεργούσε ως παραγωγός και ως έμπορος φουρφουρυλικής αλκοόλης, με το επιχείρημα ότι δεν ήταν δυνατό να καθοριστεί το επίπεδο κρατικής παρέμβασης στις επιχειρηματικές δραστηριότητες της Huilong. Εν πάση περιπτώσει, η αιτιολογική σκέψη 29 του κανονισμού προσωρινού δασμού προέβλεπε την επανεξέταση του θέματος αυτού κατά το οριστικό στάδιο.

(10) Ο εν λόγω εξαγωγέας ισχυρίζεται ότι ο προσωρινός καθορισμός δεν ήταν ορθός και ότι έπρεπε να του επιφυλαχθεί ατομική μεταχείριση. Για να υποστηρίξει αυτόν τον ισχυρισμό, η εταιρεία διατείνεται ότι δεν αποδείχθηκε η άσκηση άμεσης κρατικής παρέμβασης στην εταιρεία αυτή καθεαυτή, και ότι ο όγκος των εισαγωγών φουρφουρυλικής αλκοόλης αντιστοιχούσε σε λιγότερο του 5 % της παραγωγής της κατά την περίοδο έρευνας (ΠΕ). Επιπλέον, μέρος των εισαγωγών αυτού του προϊόντος είχε αγορασθεί από άλλον συνεργαζόμενο εξαγωγέα στον οποίο είχε ήδη επιφυλαχθεί ατομική μεταχείριση.

(11) Μετά την επιβολή των προσωρινών μέτρων, δεν προσκομίστηκαν άλλα στοιχεία που να αποδεικνύουν κρατική παρέμβαση στις επιχειρηματικές δραστηριότητες της Huilong. Η Huilong δέχτηκε να σταματήσει τις εμπορικές της δραστηριότητες φουρφουρυλικής αλκοόλης εφόσον θα τύγχανε ατομικής μεταχειρίσεως.

(12) Κατά συνέπεια, γίνεται τώρα δεκτό ότι η κρατική παρέμβαση στις επιχειρηματικές δραστηριότητες της Huilong, αν υπάρχει, δεν μπορεί να είναι σημαντική και εν πάση περιπτώσει δεν είναι τέτοια που να επιτρέπει την καταστρατήγηση των μέτρων. Βάσει των ανωτέρω, αποφασίσθηκε να αναθεωρηθεί ο προσωρινός προσδιορισμός και να επιφυλαχθεί ατομική μεταχείριση στην Huilong.

3. Ανάλογη χώρα

(13) Οι παραγωγοί-εξαγωγείς αμφισβήτησαν την επιλογή των Ηνωμένων Πολιτειών της Αμερικής ως ανάλογης χώρας και επανέλαβαν τον ισχυρισμό τους ότι η Ταϊλάνδη θα ήταν καλύτερη εναλλακτική πρόταση. Ο ισχυρισμός αυτός στηρίζεται στα επιχειρήματα ότι i) το κόστος παραγωγής είναι χαμηλότερο στην Ταϊλάνδη, ii) η Ταϊλάνδη είναι η κυριότερη πηγή φουρφουρυλικής αλκοόλης που εισάγεται στην ΕΕ και iii) οι καταγγέλλοντες δέχονται ότι δεν αποδεικνύεται ότι οι εισαγωγές από την Ταϊλάνδη πραγματοποιούνται σε τιμές ντάμπινγκ.

(14) Όπως υπογραμμίζεται στην αιτιολογική σκέψη 33 του κανονισμού προσωρινού δασμού, μόνον ένας παραγωγός στις Ηνωμένες Πολιτείες της Αμερικής δέχθηκε να συνεργασθεί για την έρευνα. Επιπλέον, καθορίστηκε προσωρινά ότι οι Ηνωμένες Πολιτείες της Αμερικής πληρούσαν τα αναγκαία κριτήρια για να αποτελέσουν την κατάλληλη ανάλογη χώρα.

(15) Δεν υπάρχουν ενδείξεις για το αν η Ταϊλάνδη ή η Νότια Αφρική θα αποτελούσαν καλύτερη επιλογή ως ανάλογη χώρα. Οι παραγωγοί-εξαγωγείς δεν προσκόμισαν αποδεικτικά στοιχεία σχετικά με το κόστος παραγωγής φουρφουρυλικής αλκοόλης στην Ταϊλάνδη ή στη Νότια Αφρική, εκτός από έναν υπολογισμό βάσει προβολής των τιμών εξαγωγής που αναφέρονται στην καταγγελία και από την Eurostat. Επιπλέον, ο ταϊλανδός παραγωγός αρνήθηκε να συνεργαστεί με τη διαδικασία. Επομένως, θεωρήθηκε ότι οι εν λόγω χώρες δεν μπορούσαν να επιλεγούν ευλόγως για την κατασκευή της κανονικής αξίας λόγω ελλείψεως αξιόπιστων και επαληθεύσιμων αποδεικτικών στοιχείων πάνω στα οποία θα μπορούσαν να στηριχτούν τα συμπεράσματα.

(16) Κατά συνέπεια, και ελλείψει νέων αποδεικτικών στοιχείων περί του αντιθέτου, επιβεβαιώνεται το προσωρινό συμπέρασμα που συνήχθη με την αιτιολογική σκέψη 33 του κανονισμού προσωρινού δασμού.

4. Ντάμπινγκ

4.1. Κανονική αξία

(17) Οι παραγωγοί-εξαγωγείς ισχυρίστηκαν ότι η κατασκευασμένη κανονική αξία είναι πολύ υψηλή για να θεωρηθεί εύλογη. Για να στηρίξουν τον ισχυρισμό αυτό, αναφέρουν τις χαμηλότερες τιμές φουρφουρυλικής αλκοόλης από την Ταϊλάνδη, οι οποίες δεν θεωρούνται ως τιμές ντάμπινγκ, καθώς και τη χαμηλότερη κανονική αξία που ανέφεραν οι καταγγέλλοντες πριν από την έναρξη της διαδικασίας.

(18) Συναφώς, πρέπει να αναφερθεί ότι η κανονική αξία καθορίστηκε σύμφωνα με το άρθρο 2 παράγραφος 7α του βασικού κανονισμού, δηλαδή με βάση τις πληροφορίες που συγκεντρώθηκαν στην ανάλογη χώρα, δηλαδή στις Ηνωμένες Πολιτείες της Αμερικής. Επιπλέον, επιβεβαιώνεται ότι η κατασκευασμένη κανονική αξία υπολογίστηκε με βάση τις πραγματικές τιμές και το κόστος τα οποία επαληθεύθηκαν δεόντως κατά την επιτόπια έρευνα στις εγκαταστάσεις του συνεργαζόμενου παραγωγού φουρφουρυλικής αλκοόλης στις Ηνωμένες Πολιτείες της Αμερικής.

(19) Επομένως θεωρείται ότι, ελλείψει επαληθεύσιμων πληροφοριών για την Νότια Αφρική ή την Ταϊλάνδη, τα διαθέσιμα στοιχεία του παραγωγού φουρφουρυλικής αλκοόλης στις Ηνωμένες Πολιτείες της Αμερικής είναι οι καλύτερες διαθέσιμες πληροφορίες για την κατασκευή της κανονικής αξίας. Επιβεβαιώνονται έτσι οι διαπιστώσεις της αιτιολογικής σκέψης 34 του κανονισμού προσωρινού δασμού.

4.2. Τιμή εξαγωγής

(20) Μετά την υποβολή παρατηρήσεων που συνοδεύονταν από τα κατάλληλα αποδεικτικά στοιχεία, οι τιμές εξαγωγής προσαρμόστηκαν ελάχιστα βάσει των ναύλων που χρησιμοποιήθηκαν.

(21) Οι παραγωγοί-εξαγωγείς αμφισβήτησαν επίσης τη μέθοδο που χρησιμοποιήθηκε για τον υπολογισμό της τιμής εξαγωγής για τις εταιρείες που δεν συνεργάσθηκαν, όπως υπογραμμίζεται στην αιτιολογική σκέψη 36 του κανονισμού προσωρινού δασμού.

(22) Ως προς αυτό, πρέπει να υπομνησθεί ότι το επίπεδο συνεργασίας στην παρούσα περίπτωση ήταν χαμηλό και ότι οι τιμές εξαγωγής έπρεπε ως εκ τούτου να στηριχτούν στα διαθέσιμα στοιχεία σύμφωνα με το άρθρο 18 παράγραφος 1 του βασικού κανονισμού. Για τον κανονισμό προσωρινού δασμού, είχαν χρησιμοποιηθεί οι τιμές και οι όγκοι του συνεργαζόμενου παραγωγού στον οποίο δεν είχε επιφυλαχθεί ατομική μεταχείριση.

(23) Ο παραγωγός αυτός τυγχάνει πλέον ατομικής μεταχείρισης, του υπολογίστηκε, δε, το ατομικό του περιθώριο ντάμπινγκ με βάση τις πωλήσεις του στην ΕΕ κατά την ΠΕ. Βάσει των ανωτέρω, η αξία των εξαγωγών των μη συνεργαζόμενων εταιρειών υπολογίστηκε εκ νέου. Αυτός ο νέος υπολογισμός στηρίζεται στον αντιπροσωπευτικό όγκο των πωλήσεων προς την ΕΕ των τεσσάρων εξαγωγέων που συνεργάσθηκαν. Για να διασφαλιστεί η αξιοπιστία των συναλλαγών που χρησιμοποιήθηκαν, εφαρμόστηκε ένα δείγμα 25 % ανά όγκο. Το εν λόγω δείγμα περιελάμβανε τα τιμολόγια των τεσσάρων συνεργαζόμενων παραγωγών με τις χαμηλότερες μέσες τιμές συναλλαγής. Θεωρήθηκε σκόπιμο να χρησιμοποιηθούν οι χαμηλότερες τιμές συναλλαγής, επειδή εκτιμήθηκε ότι οι τιμές πωλήσεως των μη συνεργαζόμενων εταιρειών δεν θα ήταν υψηλότερες από τις ήδη εφαρμοζόμενες από τους συνεργαζόμενους παραγωγούς. Η μέση τιμή που υπολογίστηκε κατ' αυτό τον τρόπο, χρησιμοποιήθηκε εν συνεχεία για τον καθορισμό του υπολειπόμενου περιθωρίου ντάμπινγκ και ζημίας.

4.3. Σύγκριση

(24) Επειδή δεν υποβλήθηκαν παρατηρήσεις, επιβεβαιώνεται η προσωρινή διαπίστωση της αιτιολογικής σκέψης 37 του κανονισμού προσωρινού δασμού.

4.4. Περιθώριο ντάμπινγκ

(25) Τα περιθώρια ντάμπινγκ, που επανεξετάστηκαν βάσει των ζητημάτων που αναφέρονται ανωτέρω, είναι τώρα τα ακόλουθα (εκφρασμένα ως ποσοστό της τιμής εισαγωγής cif στα σύνορα της Κοινότητας):

>ΘΕΣΗ ΠΙΝΑΚΑ>

Δ. ΚΟΙΝΟΤΙΚΟΣ ΚΛΑΔΟΣ ΠΑΡΑΓΩΓΗΣ

(26) Οι τέσσερις συνεργαζόμενοι εξαγωγείς ισχυρίστηκαν ότι οι Transfurans Chemicals BVBA ("TFC"), Βέλγιο, και International Furan Chemicals BV ("IFC"), Κάτω Χώρες δεν αποτελούν "κοινοτική βιομηχανία" κατά την έννοια του άρθρου 5 παράγραφος 4 και του άρθρου 4 παράγραφος 1 του βασικού κανονισμού, επειδή οι εταιρείες αυτές απασχολούν ελάχιστους εργαζόμενους και ανήκουν σε ιδιωτική εταιρεία στην Δομινικανή Δημοκρατία, δηλαδή την Central Romana Corporation ("CRC").

(27) Τα εν λόγω επιχειρήματα δεν έγιναν δεκτά. Πρώτον, οι μικρές και μεσαίες επιχειρήσεις έχουν σαφώς το δικαίωμα να υποβάλουν καταγγελίες και μπορούν να αποτελούν κοινοτική βιομηχανία κατά την έννοια του άρθρου 5 παράγραφος 4 και του άρθρου 4 παράγραφος 1 του βασικού κανονισμού.

(28) Δεύτερον, όπως αναφέρεται στην αιτιολογική σκέψη 43 του κανονισμού προσωρινού δασμού, η έρευνα έδειξε ότι η φουρφουρυλική αλκοόλη που παράγει η TFC είναι Κοινοτικής προελεύσεως, οι δε διαδικασίες κατασκευής, η τεχνολογική και κεφαλαιουχική επένδυση για τις διαδικασίες κατασκευής και τις πωλήσεις λαμβάνουν χώρα στην Κοινότητα. Επιπλέον, το γεγονός ότι οι TFC, IFC και CRC είναι συνδεδεμένες και ανήκουν στην ίδια εταιρεία, όπως διαπιστώθηκε με την αιτιολογική σκέψη 42 του προσωρινού κανονισμού, δεν αποκλείει την εφαρμογή του άρθρου 5 παράγραφος 4 και του άρθρου 4 παράγραφος 1 του βασικού κανονισμού.

(29) Επομένως, απορρίφθηκαν τα επιχειρήματα που προέβαλαν οι κινέζοι παραγωγοί-εξαγωγείς και επιβεβαιώνονται οι διαπιστώσεις της αιτιολογικής σκέψης 44 του κανονισμού προσωρινού δασμού.

Ε. ΖΗΜΙΑ

1. Κατανάλωση φουρφουρυλικής αλκοόλης στην Κοινότητα

(30) Επειδή δεν υπάρχουν νέες πληροφορίες σχετικές με την κατανάλωση, επιβεβαιώνονται οι προσωρινές διαπιστώσεις, όπως περιγράφονται στις αιτιολογικές σκέψεις 46 έως 48 του κανονισμού προσωρινού δασμού.

2. Εισαγωγές φουρφουρυλικής αλκοόλης στην Κοινότητα

(31) Επειδή δεν υπάρχουν νέες πληροφορίες σχετικές με τις εισαγωγές φουρφουρυλικής αλκοόλης στην Κοινότητα, επιβεβαιώνονται οι προσωρινές διαπιστώσεις, όπως περιγράφονται στις αιτιολογικές σκέψεις 49 έως 63 του κανονισμού προσωρινού δασμού.

3. Οικονομική κατάσταση του κοινοτικού κλάδου παραγωγής

(32) Οι τέσσερις κινέζοι παραγωγοί-εξαγωγείς ισχυρίστηκαν ότι ο κοινοτικός κλάδος παραγωγής δεν υπέστη ζημία διότι οι περισσότεροι δείκτες της ζημίας (ειδικότερα ο όγκος των πωλήσεων, οι τιμές πωλήσεων, τα αποθέματα, η αποδοτικότητα, οι ταμειακές ροές και οι επενδύσεις) που καθόρισε η Επιτροπή, δεν αντιστοιχούσαν στους δημοσιευμένους ελεγμένους λογαριασμούς της IFC ή/και της TFC. Ισχυρίστηκαν ότι ορισμένοι δείκτες, όπως η αποδοτικότητα, τα αποθέματα και οι ταμειακές ροές που περιείχαν οι ελεγμένοι λογαριασμοί της IFC ή/και της TFC, είχαν αυξηθεί ή παρέμεναν σταθεροί.

(33) Πρέπει να σημειωθεί ότι οι δημοσιευμένοι ελεγμένοι λογαριασμοί της IFC και της TFC περιλαμβάνουν επίσης δραστηριότητες διάφορες της παραγωγής του υπό εξέταση προϊόντος. Επιπλέον, οι δημοσιευμένοι ελεγμένοι λογαριασμοί της IFC και της TFC καλύπτουν την περίοδο από τον Οκτώβριο του 2001 έως τον Σεπτέμβριο του 2002 ενώ η ΠΕ που αναφέρεται στην αιτιολογική σκέψη 4 του κανονισμού προσωρινού δασμού κάλυπτε την περίοδο από την 1η Ιουλίου 2001 έως τις 30 Ιουνίου 2002. Επιπλέον, όπως αναφέρεται στις αιτιολογικές σκέψεις 41 και 44 του κανονισμού προσωρινού δασμού, διαπιστώθηκε ότι η TFC αποτελεί μέρος ενιαίας οικονομικής οντότητας συνιστάμενης στις TFC, IFC και CRC. Επομένως, για να έχει σημασία η εκτίμηση ορισμένων δεικτών της ζημίας, ήταν αναγκαίο να ληφθούν επίσης υπόψη ορισμένα στοιχεία από την CRC. Επιπλέον, υπενθυμίζεται ότι οι εμπορικές δραστηριότητες της IFC στην Κοινότητα που αναφέρονται στις αιτιολογικές σκέψεις 105 και 106 του κανονισμού προσωρινού δασμού, δεν υπάγονται στο πεδίο της έρευνας αλλά αποτελούν μέρος των ελεγμένων λογαριασμών της IFC. Επιπλέον, οι εξαγωγικές πωλήσεις της IFC που αναφέρονται στις αιτιολογικές σκέψεις 101 έως 104 του κανονισμού προσωρινού δασμού συμπεριλαμβάνονται στους ελεγμένους λογαριασμούς, ενώ η έρευνα κάλυψε αποκλειστικά την οικονομική κατάσταση του κοινοτικού κλάδου παραγωγής όσον αφορά την αγορά της Κοινότητας.

(34) Τα εν λόγω στοιχεία δεν επιτρέπουν τη συναγωγή των δεικτών της ζημίας από τους δημοσιευμένους λογαριασμούς της IFC και της TFC, όπως πρότειναν οι τέσσερις κινέζοι παραγωγοί-εξαγωγείς. Υπενθυμίζεται επίσης ότι οι διαπιστώσεις της Επιτροπής συνάδουν προς τις πληροφορίες που περιείχαν τα αρχεία για τον έλεγχο από τα ενδιαφερόμενα μέρη.

(35) Επομένως, απορρίφθηκαν τα επιχειρήματα που προέβαλαν οι κινέζοι παραγωγοί-εξαγωγείς και επιβεβαιώνονται οι διαπιστώσεις και το συμπέρασμα των αιτιολογικών σκέψεων 86 έως 91 του κανονισμού προσωρινού δασμού.

ΣΤ. ΑΙΤΙΩΔΗΣ ΣΥΝΑΦΕΙΑ

(36) Οι τέσσερις κινέζοι παραγωγοί-εξαγωγείς ισχυρίστηκαν ότι, επειδή δεν υπήρχε ζημία, δεν υπήρχε ούτε αιτιώδης συνάφεια. Αν υπάρχει ζημία, στην οικονομική κατάσταση της κοινοτικής βιομηχανίας συνέβαλαν οι εισαγωγές από την Ταϊλάνδη και όχι οι κινεζικές εισαγωγές.

(37) Οι κινέζοι παραγωγοί-εξαγωγείς δεν προσκόμισαν νέα αποδεικτικά στοιχεία για να στηρίξουν τον εν λόγω ισχυρισμό. Υπενθυμίζεται ότι στις αιτιολογικές σκέψεις 107 έως 111 του κανονισμού προσωρινού δασμού και σύμφωνα με το άρθρο 3 παράγραφος 7 του βασικού κανονισμού, η Επιτροπή ανέλυσε τις συνολικές εισαγωγές φουρφουρυλικής αλκοόλης στην Κοινότητα από άλλες τρίτες χώρες ως γνωστό παράγοντα διάφορον των εισαγωγών που αποτελούν αντικείμενο ντάμπινγκ. Η ανάλυση αυτή κάλυψε επίσης τις εισαγωγές από την Ταϊλάνδη ως προς τον όγκο τους και τις τιμές.

(38) Οι εισαγωγές της Ταϊλάνδης αντιπροσωπεύουν περίπου το 96 % των εισαγωγών φουρφουρυλικής αλκοόλης από τρίτες χώρες. Οι όγκοι των εισαγωγών φουρφουρυλικής αλκοόλης στην Κοινότητα από την Ταϊλάνδη αυξήθηκαν παράλληλα με τις εξελίξεις που περιγράφονται στην αιτιολογική σκέψη 109 του κανονισμού προσωρινού δασμού. Επιπλέον, διαπιστώθηκε ότι οι τιμές εισαγωγής από την Ταϊλάνδη ήταν πολύ υψηλότερες από τις τιμές των κινέζων παραγωγών-εξαγωγέων (πάνω από 24 % κατά την ΠΕ) και ακόμη υψηλότερες από τις τιμές του κοινοτικού κλάδου παραγωγής (πάνω από 6 % κατά την ΠΕ).

(39) Επομένως, απορρίφθηκαν τα επιχειρήματα που προέβαλαν οι κινέζοι παραγωγοί-εξαγωγείς και επιβεβαιώνονται οι διαπιστώσεις και το συμπέρασμα των αιτιολογικών σκέψεων 92 έως 113 του κανονισμού προσωρινού δασμού.

Ζ. ΤΟ ΣΥΜΦΕΡΟΝ ΤΗΣ ΚΟΙΝΟΤΗΤΑΣ

(40) Οι κινέζοι παραγωγοί-εξαγωγείς και μια ένωση ισχυρίστηκαν ότι οι επιπτώσεις των προσωρινών μέτρων στους χρήστες και στα χυτήρια είναι σημαντικότερες από τις εμφαινόμενες στις διαπιστώσεις της Επιτροπής. Ειδικότερα, προβλήθηκε ο ισχυρισμός ότι προέχει το συμφέρον των χρηστών λόγω της μικρής απασχόλησης στον κοινοτικό κλάδο παραγωγής σε σύγκριση με τον υψηλό αριθμό απασχολουμένων στα χυτήρια.

(41) Όσον αφορά τον ισχυρισμό που προέβαλαν οι κινέζοι παραγωγοί-εξαγωγείς, πρέπει να αναφερθεί ότι οι παραγωγοί αυτοί δεν παρέσχον νέα αποδεικτικά στοιχεία, που θα ήταν τα κατάλληλα για την εξέταση του συμφέροντος της Κοινότητας. Εν πάση περιπτώσει, οι κινέζοι παραγωγοί-εξαγωγείς μπορεί να μη καλύπτουν τα κριτήρια του ενδιαφερόμενου μέρους για τον καθορισμό του συμφέροντος της Κοινότητας.

(42) Πρέπει να αναφερθεί ότι εξετάστηκε το αίτημα της ένωσης παρόλο που η ένωση δεν συνεργάσθηκε κατά την έρευνα και δεν παρέσχε νέα αποδεικτικά στοιχεία που να στηρίζουν τα επιχειρήματά της. Για τον σκοπό αυτό, η Επιτροπή πραγματοποίησε συμπληρωματική επιτόπια επαλήθευση στις εγκαταστάσεις ενός γερμανού χρήστη. Αυτή η σε βάθος έρευνα επιβεβαίωσε το αποτέλεσμα της ανάλυσης που πραγματοποιήθηκε στο προσωρινό στάδιο όπως διατυπώνεται στην αιτιολογική σκέψη 126 του κανονισμού προσωρινού δασμού, καθώς και το ότι οι συνολικές επιπτώσεις των προτεινόμενων οριστικών μέτρων θα είναι αμελητέες.

(43) Επομένως, απορρίπτονται τα επιχειρήματα που προέβαλαν οι κινέζοι παραγωγοί-εξαγωγείς και η ένωση και επιβεβαιώνονται οι διαπιστώσεις και το συμπέρασμα των αιτιολογικών σκέψεων 114 έως 133 του κανονισμού προσωρινού δασμού.

Η. ΟΡΙΣΤΙΚΑ ΜΕΤΡΑ

(44) Ενόψει των συναχθέντων συμπερασμάτων ως προς το ντάμπινγκ, τη ζημία, την αιτιώδη συνάφεια και το συμφέρον της Κοινότητας, θεωρείται ότι πρέπει να ληφθούν οριστικά μέτρα αντιντάμπινγκ για να αποφευχθεί η πρόκληση περαιτέρω ζημίας στην κοινοτική βιομηχανία από τις εισαγωγές που αποτελούν αντικείμενο ντάμπινγκ από την Κίνα.

1. Επίπεδο εξάλειψης της ζημίας

(45) Υπενθυμίζεται ότι, όπως διαπιστώθηκε προσωρινά, το περιθώριο κέρδους 10 % επί του συνολικού κύκλου εργασιών θα μπορούσε να θεωρηθεί ως το ελάχιστο αναγκαίο ποσό για την κοινοτική βιομηχανία, εφόσον δεν ασκούνται ζημιογόνες πρακτικές ντάμπινγκ. Το περιθώριο κέρδους αυτό θα επέτρεπε επίσης στην κοινοτική βιομηχανία να προβεί στις απαραίτητες μακροπρόθεσμες επενδύσεις.

(46) Η κοινοτική βιομηχανία ισχυρίστηκε ότι το περιθώριο κέρδους 10 %, όπως καθορίζεται στην αιτιολογική σκέψη 136 του κανονισμού προσωρινού δασμού, δεν αντανακλούσε τα κέρδη που θα περίμενε ευλόγως να υλοποιήσει αν δεν είχαν ασκηθεί οι ζημιογόνες πρακτικές του ντάμπινγκ, και ζήτησε να εφαρμοστεί περιθώριο κέρδους τουλάχιστον 23,15 % επί του κύκλου εργασιών, βάσει των επιδόσεών της κατά τα προηγούμενα έτη.

(47) Για να εξεταστεί το αίτημα αυτό, ερευνήθηκαν εκ νέου εκ βάθος όλες οι διαθέσιμες πληροφορίες για το περιθώριο κέρδους που μπορούσε να θεωρηθεί ως το κατάλληλο ελάχιστο που θα περίμενε ευλόγως να επιτύχει η κοινοτική βιομηχανία αν δεν ασκούνταν το ζημιογόνο ντάμπινγκ. Αναλύθηκαν τα πριν την ΠΕ κέρδη. Διαπιστώθηκε ότι, τα προηγούμενα έτη, οι συντελεστές κέρδους ήταν όντως πολύ υψηλότεροι του 10 %. Επομένως, συνήχθη το συμπέρασμα ότι περιθώριο κέρδους 15,17 %, βάσει του μέσου πραγματικού κέρδους που επιτεύχθηκε κατά την τριετία πριν την ΠΕ, μπορούσε ευλόγως να αναμένεται ενόψει των εξελίξεων της αποδοτικότητας της κοινοτικής βιομηχανίας και της παρουσίας των εισαγωγών με ντάμπινγκ στην αγορά της Κοινότητας. Η εν λόγω προσέγγιση συμφωνεί πλήρως με την ισχύουσα νομολογία ειδικότερα στην απόφαση στην υπόθεση EFMA κατά Συμβουλίου(3).

(48) Συνεπώς, απορρίπτεται το αίτημα της κοινοτικής βιομηχανίας περί εφαρμογής περιθωρίου κέρδους 23,15 %. Βάσει των ανωτέρω, οι υπολογισμοί της Επιτροπής επανεξετάστηκαν βάσει του αναθεωρημένου περιθωρίου κέρδους.

(49) Εκτός από την αλλαγή αυτή στο περιθώριο κέρδους, το επίπεδο εξουδετέρωσης της ζημίας υπολογίστηκε βάσει της ίδιας μεθόδου με την εξηγουμένη στην αιτιολογική σκέψη 137 του κανονισμού προσωρινού δασμού. Βάσει του υπολογισμού αυτού, καθορίστηκε ένα μη ζημιογόνο επίπεδο των τιμών που μπορούσαν να καλύψουν το κόστος παραγωγής του κοινοτικού κλάδου και να επιτρέψουν την επίτευξη εύλογου κέρδους, ελλείψει εισαγωγών ντάμπινγκ από την εν λόγω χώρα. Κατόπιν των αναθεωρημένων υπολογισμών, διαπιστώθηκαν περιθώρια ζημίας ύψους 8,9 έως 32,1 %.

2. Μορφή και επίπεδο του οριστικού δασμού

(50) Σύμφωνα με το άρθρο 9 παράγραφος 4 του βασικού κανονισμού, δεδομένου ότι τα περιθώρια της ζημίας ήταν χαμηλότερα από τα περιθώρια του ντάμπινγκ που διαπιστώθηκαν για όλους τους οικείους παραγωγούς-εξαγωγείς, ο οριστικός δασμός πρέπει να καθοριστεί στο επίπεδο των περιθωρίων της ζημίας.

(51) Η κοινοτική βιομηχανία ζήτησε τα οριστικά μέτρα να λάβουν τη μορφή συνδυασμού ειδικού δασμού (πάγιο ποσό ευρώ/τόνο) και μεταβλητού δασμού (ισοδυναμούντος προς τη διαφορά μεταξύ τιμής εξαγωγής και προκαθορισμένης ελάχιστης τιμής) ή ενός μεταβλητού δασμού υπό μορφή ελάχιστης τιμής εισαγωγής. Επιπλέον, η κοινοτική βιομηχανία ισχυρίστηκε ότι τα ποσά των επιβληθέντων στους εξαγωγείς δασμών διέφεραν τόσο πολύ ώστε υπήρχαν πρόσθετοι κίνδυνοι καταστρατήγησης, όπως αντισταθμιστικές ρυθμίσεις ή απορρόφηση.

(52) Για να εξεταστεί αυτό το αίτημα, αναλύθηκαν σε βάθος οι διάφορες πιθανές μορφές μέτρων. Για να εξασφαλιστεί η αποτελεσματικότητα των μέτρων, θεωρήθηκε ότι ούτε η συνδυασμένη εφαρμογή ειδικού δασμού (πάγιο ποσό ευρώ/τόνο) με μεταβλητό δασμό ούτε ένας μεταβλητός δασμός μόνον επαρκούσαν για να εξαλειφθεί η ζημία που προκλήθηκε από το ντάμπινγκ. Ο πρώτος χρησιμοποιείται μόνον σε εξαιρετικές περιστάσεις, όταν το απαιτούν οι ιδιαίτερες συνθήκες μιας υπόθεσης, π.χ. σαφείς ενδείξεις χειραγώγησης των τιμών, ενώ ο δεύτερος δημιουργεί εγγενή προβλήματα εφαρμογής. Όπως καθορίζεται στον κανονισμό προσωρινού δασμού, ο δασμός που πρέπει να επιβληθεί πρέπει να λάβει τη μορφή ειδικού ποσού σε ευρώ ανά μετρικό τόνο για να εξασφαλιστεί η αποτελεσματικότητα των μέτρων και να ελαχιστοποιηθεί ο κίνδυνος υποκατάστασης του υπό εξέταση προϊόντος από προϊόντα της ιδίας γενικής κατηγορίας (δηλαδή φουρφουράλη), δεδομένου, ιδίως, ότι σε ορισμένες προηγούμενες διαδικασίες που αφορούσαν τη φουρφουράλη(4) είχαν παρατηρηθεί πρακτικές χειραγώγησης των τιμών.

(53) Εντούτοις, για να ελαχιστοποιηθούν περαιτέρω οι κίνδυνοι καταστρατήγησης λόγω του σημαντικού επιπέδου άρνησης συνεργασίας (40 %) και της μεγάλης διαφοράς στα ποσά του δασμού, θεωρείται σκόπιμο να προβλεφθούν ειδικές διατάξεις σ' αυτή την υπόθεση για να εξασφαλιστεί η ορθή εφαρμογή των δασμών αντιντάμπινγκ. Οι ειδικές αυτές διατάξεις περιλαμβάνουν επίσης την υποχρέωση προσκόμισης στην τελωνειακή υπηρεσία του κράτους μέλους έγκυρου εμπορικού τιμολογίου το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Μόνον οι εισαγωγές που συνοδεύονται από τέτοιο τιμολόγιο δηλώνονται με τους πρόσθετους κωδικούς Taric που εφαρμόζονται για τον συγκεκριμένο παραγωγό. Οι εισαγωγές που δεν συνοδεύονται από τέτοιο τιμολόγιο υπόκεινται στον υπολειπόμενο δασμό αντιντάμπινγκ που εφαρμόζεται σε όλους τους άλλους εξαγωγείς. Οι ενδιαφερόμενες εταιρείες κλήθηκαν επίσης να υποβάλουν τακτικές εκθέσεις στην Επιτροπή προκειμένου να διασφαλιστεί η κανονική παρακολούθηση των πωλήσεων φουρφουρυλικής αλκοόλης στην Κοινότητα. Στην περίπτωση που δεν υποβληθούν εκθέσεις, ή που οι εκθέσεις δείχνουν ότι τα μέτρα δεν επαρκούν για την εξάλειψη των επιπτώσεων του ζημιογόνου ντάμπινγκ, κρίνεται ίσως αναγκαίο να κινηθεί ενδιάμεση επανεξέταση σύμφωνα με το άρθρο 11 παράγραφος 3 του βασικού κανονισμού.

(54) Ο υπολογισμός του κατώτερου ορίου ζημίας που συνδέεται με την τιμή εισαγωγής cif έχει ως αποτέλεσμα να κυμαίνονται οι δασμοί μεταξύ 84 και 250 ευρώ ανά τόνο.

(55) Η διόρθωση που έγινε στα περιθώρια του ντάμπινγκ και της ζημίας δεν είχε καμία επίπτωση στην εφαρμογή του κανόνα ήσσονος δασμού. Επομένως, επιβεβαιώνεται η μέθοδος που χρησιμοποιήθηκε για τον καθορισμό των συντελεστών του δασμού αντιντάμπινγκ όπως περιγράφεται στην αιτιολογική σκέψη 138 του κανονισμού προσωρινού δασμού. Επομένως, οι οριστικοί δασμοί θα είναι:

>ΘΕΣΗ ΠΙΝΑΚΑ>

Θ. ΟΡΙΣΤΙΚΗ ΕΙΣΠΡΑΞΗ ΤΟΥ ΠΡΟΣΩΡΙΝΟΥ ΔΑΣΜΟΥ

(56) Δεδομένου του μεγέθους των περιθωρίων ντάμπινγκ που διαπιστώθηκαν για τους παραγωγούς-εξαγωγείς στην Κίνα και λαμβανομένου υπόψη του επιπέδου ζημίας που προκλήθηκε στον κοινοτικό κλάδο παραγωγής, θεωρείται απαραίτητο τα ποσά που καταβλήθηκαν ως εγγύηση υπό μορφή προσωρινού δασμού αντιντάμπινγκ, που επιβλήθηκε με τον προσωρινό κανονισμό, ήτοι τον κανονισμό (ΕΚ) αριθ. 781/2003, να εισπραχθούν οριστικά στο ύψος των οριστικά επιβληθέντων δασμών. Επειδή οι οριστικοί δασμοί είναι υψηλότεροι από τους προσωρινούς, εισπράττονται οριστικά μόνο τα ποσά που έχουν καταβληθεί ως εγγύηση στο επίπεδο των προσωρινών δασμών.

(57) Κάθε αίτημα για την εφαρμογή των εν λόγω ατομικών εταιρικών δασμών αντιντάμπινγκ (π.χ. λόγω αλλαγής της επωνυμίας της οντότητας ή της δημιουργίας νέας οντότητας παραγωγής ή πωλήσεων) υποβάλλεται αμέσως στην Επιτροπή μαζί με όλα τα σχετικά στοιχεία, και ιδίως κάθε μεταβολή των δραστηριοτήτων της εταιρείας που συνδέονται με την παραγωγή, τις εγχώριες και τις εξαγωγικές πωλήσεις, η οποία προκύπτει για παράδειγμα από αυτήν την αλλαγή της επωνυμίας ή την αλλαγή των εν λόγω οντοτήτων παραγωγής και πωλήσεων. Αν θεωρηθεί σκόπιμο, ο κανονισμός θα τροποποιηθεί ανάλογα με την αναπροσαρμογή του καταλόγου των εταιρειών που επωφελούνται από ατομικούς δασμούς,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές φουρφουρυλικής αλκοόλης που υπάγεται στον κωδικό ΣΟ 2932 13 00 (κωδικός Taric 2932 13 00 90 ), προελεύσεως Λαϊκής Δημοκρατίας της Κίνας.

2. Ο συντελεστής του οριστικού δασμού αντιντάμπινγκ που εφαρμόζεται στο προϊόν προελεύσεως Λαϊκής Δημοκρατίας της Κίνας, είναι ο ακόλουθος:

>ΘΕΣΗ ΠΙΝΑΚΑ>

3. Η επιβολή του ατομικού συντελεστή δασμού που ορίζεται για τις τέσσερις εταιρείες της παραγράφου 2 εξαρτάται από την προσκόμιση στην τελωνειακή υπηρεσία του κράτους μέλους έγκυρου εμπορικού τιμολογίου πληρούντος τους όρους του παραρτήματος. Εάν δεν προσκομιστεί το τιμολόγιο αυτό, ισχύει ο συντελεστής δασμού που επιβάλλεται στις λοιπές εταιρείες.

4. Σε περίπτωση που τα εμπορεύματα υποστούν αβαρίες πριν από τη θέση τους σε ελεύθερη κυκλοφορία και που, επομένως, η καταβληθείσα ή καταβλητέα τιμή υπολογίζεται κατ' αναλογία για τον προσδιορισμό της δασμολογητέας αξίας, σύμφωνα με το άρθρο 145 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(5) το ποσό του δασμού αντιντάμπινγκ, υπολογιζόμενο βάσει της ανωτέρω παραγράφου 2, μειώνεται κατά ποσοστό που αντιστοιχεί στην αναλογική κατανομή της πράγματι καταβληθείσας ή καταβλητέας τιμής.

5. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους δασμούς.

Άρθρο 2

Τα ποσά που, βάσει του προσωρινού κανονισμού, έχουν κατατεθεί ως εγγύηση μέσω επιβολής προσωρινών δασμών αντιντάμπινγκ στις εισαγωγές φουρφουρυλικής αλκοόλης, υπαγόμενης επί του παρόντος στον κωδικό ΣΟ ex 2932 13 00 (κωδικός Taric 2932 13 00 90 ), προελεύσεως Λαϊκής Δημοκρατίας της Κίνας, εισπράττονται οριστικά ως εξής.

Τα ποσά που καταβλήθηκαν ως εγγύηση πέραν του οριστικού συντελεστή του δασμού αντιντάμπινγκ αποδεσμεύονται. Όταν οι οριστικοί δασμοί είναι υψηλότεροι των προσωρινών, εισπράττονται οριστικά μόνο τα ποσά που έχουν καταβληθεί ως εγγύηση στο επίπεδο των προσωρινών δασμών.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 27 Οκτωβρίου 2003.

Για το Συμβούλιο

Ο Πρόεδρος

A. Matteoli

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1972/2002 (ΕΕ L 305 της 7.11.2002, σ. 1).

(2) ΕΕ L 114 της 8.5.2003, σ. 16.

(3) Απόφαση του Πρωτοδικείου της 28ης Οκτωβρίου 1999 στην υπόθεση Τ-210/95.

(4) ΕΕ L 328 της 22.12.1999, σ. 1.

(5) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1335/2003 του Συμβουλίου (ΕΕ L 187της 26.7.2003, σ. 16).

ΠΑΡΑΡΤΗΜΑ

Το έγκυρο εμπορικό τιμολόγιο του άρθρου 1 παράγραφος 3 του παρόντος κανονισμού πρέπει να περιλαμβάνει δήλωση υπογεγραμμένη από υπάλληλο της εταιρείας, περιέχουσα τα ακόλουθα:

1. Το ονοματεπώνυμο και τα καθήκοντα του υπαλλήλου της εταιρείας που εξέδωσε το εμπορικό τιμολόγιο.

2. Την ακόλουθη δήλωση:

"Ο υπογεγραμμένος πιστοποιώ ότι ο [όγκος] φουρφουρυλικής αλκοόλης που υπάγεται επί του παρόντος στον κωδικό ΣΟ ex 2932 13 00 (κωδικός Taric 2932 13 00 90 ) που πωλείται για εξαγωγή προς την Ευρωπαϊκή Κοινότητα και που καλύπτεται από το παρόν τιμολόγιο, παρασκευάστηκε από [επωνυμία εταιρείας και διεύθυνση] στη Λαϊκή Δημοκρατία της Κίνας· δηλώνω ότι τα στοιχεία που αναγράφονται στο παρόν τιμολόγιο είναι πλήρη και ορθά."

3. Ημερομηνία και υπογραφή